ದಿಢೀರ್ ಎಂಟ್ರಿ ಕೊಟ್ಟು ಗೌರವ ದಂಡವನ್ನು ಎತ್ತಿಕೊಂಡು ಹೋದ: ಸಂಸತ್ ಕಲಾಪದಲ್ಲಿ ಅಲ್ಲೋಲ ಕಲ್ಲೋಲ

ಲಾಗೋಸ್: ನೈಜೀರಿಯಾದ ಸಂಸತ್ ಕಲಾಪದ ವೇಳೆ ಶಸ್ತ್ರಸಜ್ಜಿತ ವ್ಯಕ್ತಿಯೊಬ್ಬ ಒಳಪ್ರವೇಶಿಸಿ ಸದನದ ಸ್ಪೀಕರ್ ಮುಂದುಗಡೆ ಇದ್ದ ಗೌರವ ದಂಡವನ್ನು ಎತ್ತಿಕೊಂಡು ಪರಾರಿಯಾಗಲು ಯತ್ನಿಸಿರುವ ಘಟನೆ ಬುಧವಾರ ನಡೆದಿದೆ.

ಸಂಸತ್ ಭವನದಲ್ಲಿ ಭದ್ರತಾ ಸಿಬ್ಬಂದಿಗಳ ಮುಂದೆಯೇ ಘಟನೆ ನಡೆದಿದ್ದು, ಸದ್ಯ ಈ ವಿಡಿಯೋ ಸಾಮಾಜಿಕ ಜಾಲತಾಣದಲ್ಲಿ ವೈರಲ್ ಆಗಿದೆ. ಘಟನೆಯ ವೇಳೆ ವ್ಯಕ್ತಿಯನ್ನು ತಡೆಯಲು ಅಧಿಕಾರಿಗಳು ಯತ್ನಿಸಿದರೂ ಆತ ಅದನ್ನು ತೆಗೆದುಕೊಂಡು ಪರಾರಿಯಾಗಿದ್ದ. ಬಳಿಕ ಕಾರ್ಯಾಚರಣೆ ನಡೆಸಿದ ಪೊಲೀಸರು ಆತನನ್ನು ಬಂಧಿಸಿ ಗೌರವ ದಂಡವನ್ನು ಮರಳಿ ಪಡೆದಿದ್ದಾರೆ.

ಈ ಕುರಿತು ಪ್ರತಿಕ್ರಿಯೆ ನೀಡಿದ ಸಂಸತ್ ವಕ್ತಾರರೊಬ್ಬರು, ಸಂಸತ್ ನಿಂದ ಅಮಾನತುಗೊಂಡಿದ್ದ ಸದಸ್ಯರ ಬೆಂಬಲದೊಂದಿಗೆ ಈ ವ್ಯಕ್ತಿ ಕೃತ್ಯ ನಡೆಸಿದ್ದಾನೆ. ಸರ್ಕಾರವನ್ನು ಉರುಳಿಸುವ ತಂತ್ರವಾಗಿ ಆತ ಈ ಕೆಲಸ ಮಾಡಿದ್ದಾನೆ. ಇದೊಂದು ದೇಶದ್ರೋಹದ ಕೃತ್ಯ ಎಂದು ವಾಗ್ದಾಳಿ ನಡೆಸಿದ್ದಾರೆ.

ಈ ಗೌರವ ದಂಡ ಇಲ್ಲದೇ ನೈಜೀರಿಯಾ ಸಂಸತ್ ನಲ್ಲಿ ಯಾವುದೇ ಕಾನೂನು ಪಾಸ್ ಮಾಡಬಾರದು ಎನ್ನುವ ನಿಯಮವಿದೆ. ಈ ಘಟನೆಯ ಬಳಿಕ ಸಂಸತ್ ಕಲಾಪವನ್ನು ಸ್ಥಗಿತಗೊಳಿಸಲಾಗಿತ್ತು. ಆದರೆ 109 ಸದಸ್ಯರು ಕಲಾಪ ಮುಂದುವರಿಸುವಂತೆ ಪಟ್ಟುಹಿಡಿದಿದ್ದರು. ಹೀಗಾಗಿ ಮತ್ತೊಂದು ಗೌರವ ದಂಡವನ್ನು ಇಡುವ ಮೂಲಕ ಸದನದ ಕಲಾಪ ಮುಂದುವರಿಯಿತು.

https://www.youtube.com/watch?v=OStFIHPD42w&feature=youtu.be&t=70&has_verified=1&utm_source=inshorts&utm_medium=referral&utm_campaign=fullarticle